erhwenkuo/poetry-chinese-zhtw huggingface dataset:
醉桃源・阮郎歸
作者：嚴仁（宋）

拍堤春水蘸垂楊。水流花片香。弄花喈柳小鴛鴦。一雙隨一雙。簾半卷，露新妝。春衫是柳黃。倚闌看處背斜陽。風流暗斷腸。
好事近
作者：嚴仁（宋）

曉色未分明，敲動月邊鼉鼓。卯酒一杯徑醉，又別君南浦。春江如席照晴空，大舶夾雙櫓。腸斷斜陽渡口，正落紅如雨。
訴衷情
作者：嚴仁（宋）

一聲水調解蘭舟。人間無此愁。無情江水東流去，與我淚爭流。人已遠，更回頭。苦凝眸。斷魂何處，梅花岸曲，小小紅樓。
多麗
作者：嚴仁（宋）

最無端，官樓畫角輕吹。一聲來、深閨深處，把人好夢驚回。許多愁、儘教奴受，些個事、未必君知。淚滴蘭衾，寒生珠幌，翠雲撩亂枕頻敧。窗兒上、幾條殘月，斜玉界羅帷。更堪聽，霜摧敗葉，靜扣朱扉。念別離、千里萬里，問何日是歸期。關情處、魚來雁往，斷腸是、兔走烏飛。美景良辰，賞心樂事，風流孤負縷金衣。謾贏得、花顏玉骨，瘦損為相思。歸須早，劉郎雙鬢，莫遣成絲。
一落索
作者：嚴仁（宋）

清曉鶯啼紅樹。又一雙飛去。日高花氣撲人來，獨自價、傷春無緒。別後暗寬金縷。倩誰傳語。一春不忍上高樓，為怕見、分攜處。
南柯子・南歌子
作者：嚴仁（宋）

柳陌通雲徑，瓊梳啟翠樓。桃花紙薄漬冰油。記得年時詩句、為君留。曉綠千層出，春紅一半休。門前溪水泛花流。流到西州猶是、故家愁。
菩薩蠻
作者：嚴仁（宋）

徵鴻點破空雲碧。丹霞染出新秋色。返照落平洲。半江紅錦流。風清漁笛晚。寸寸愁腸斷。寄語笛休橫。只消三兩聲。
沁園春
作者：嚴參（宋）

曰歸去來，歸去來兮，吾將安歸。但有東籬菊，有西園桂，有南溪月，有北山薇。蜂則有房，魚還有穴，蟻有樓臺獸有依。吾應有、雲中舊隱，竹裡柴扉。人間徵路熹微。看處處丹楓白露晞。況寒原衰草，牛羊來下，淡煙秋水，鱸鱖初肥。自笑平生，頹然骨相，只合持竿坐釣磯。都休也，對西風無語，落日斜暉。
沁園春
作者：嚴參（宋）

竹焉美哉，愛竹者誰，曰君子歟。向佳山水處，築宮一畝，好風煙裡，種玉千餘。朝引輕霏，夕延涼月，此外塵埃一點無。須知道，有樂其樂者，吾愛吾廬。竹之清也何如。應料得詩人清矣乎。況滿庭秀色，對拈彩筆，半窗涼影，伴讀殘書。休說龍吟，莫言鳳嘯，且道高標誰勝渠。君試看，正繞坡雲氣，似渭川圖。
疏簾淡月・桂枝香
作者：張輯（宋）

梧桐雨細。漸滴作秋聲，被風驚碎。潤逼衣篝，線嫋蕙爐瀋水。悠悠歲月天涯醉。一分秋、一分憔悴。紫簫吟斷，素箋恨切，夜寒鴻起。又何苦、淒涼客裡。負草堂春綠，竹溪空翠。落葉西風，吹老幾番塵世。從前諳盡江湖味。聽商歌、歸興千里。露侵宿酒，疏簾淡月，照人無寐。
貂裘換酒・賀新郎
作者：張輯（宋）

笛喚春風起。向湖邊、臘前折柳，問君何意。孤負梅花立晴晝，一舸淒涼雪底。但小閣、琴棋而已。佳客清朝留不住，為康廬、只在家窗裡。湓浦去，兩程耳。草堂舊日談經地。更從容、南山北水，庾樓重倚。萬卷心胸幾今古，牛鬥多年紫氣。正江上、風寒如此。且趁霜天鱸魚好，把貂裘、換酒長安市。明夜去，月千里。
淮甸春・念奴嬌
作者：張輯（宋）

短髯懷古，更文遊臺上，秋生吟興。聞說坡仙來把酒，月底頻留清影。極目平蕪，孤城四水，畫角西風勁。曲闌猶在，十分心事誰領。詞卷空落人間，黃樓何處，回首愁深省。斜照寒鴉知幾度，夢想當年名勝。只有山川，曾窺翰墨，彷彿餘風韻。舊遊休問，柳花淮甸春冷。
如此江山・齊天樂
作者：張輯（宋）

西風揚子江頭路。扁舟雨晴呼渡。岸隔瓜洲，津橫蒜石，搖盡波聲千古。詩仙一去。但對峙金焦，斷磯青樹。欲下斜陽，長淮渺渺正愁予。中流笑與客語。把貂裘為浣，半生塵土。品水烹茶，看碑憶鶴，恍似舊曾遊處。聊憑陸諝。問八極神遊，肯重來否。如此江山，更蒼煙白露。
釣船笛・好事近
作者：張輯（宋）

載酒岳陽樓，秋入洞庭深碧。極目水天無際，正白蘋風急。月明不見宿鷗驚，醉把玉闌拍。誰解百年心事，恰釣船橫笛。
廣寒秋・鵲橋仙
作者：張輯（宋）

杯行將半，月來猶未，瀟灑水亭無暑。清宵數客一闌秋，對冰雪、荷花似語。雄邊臺上，文遊臺上，咫尺紅雲容與。天風吹送廣寒秋，正畫舸、湖光佳處。
月當窗・霜天曉角
作者：張輯（宋）

看朱成碧。曾醉梅花側。相遇匆匆相別，又爭似、不相識。南北。千里隔。幾時重見得。最苦子規啼處，一片月、當窗白。
山漸青・長相思
作者：張輯（宋）

山無情。水無情。楊柳飛花春雨晴。征衫長短亭。擬行行。重行行。吟到江南第幾程。江南山漸青。
碧雲深・憶秦娥
作者：張輯（宋）

風悽悽。井闌絡緯驚秋啼。驚秋啼。涼侵好夢，月正樓西。捲簾望月知心誰。關河空隔長相思。長相思。碧雲暮合，有美人兮。
南浦月・點絳唇
作者：張輯（宋）

來翦蓴絲，江頭一陣鳴蓑雨。孤篷歸路。吹得蘋花暮。短髮蕭蕭，笑與沙鷗語。休歸去。玉龍嘶處。邀月過南浦。
沙頭雨・點絳唇
作者：張輯（宋）

帶醉歸時，月華猶在吹簫處。晚愁情緒。忘卻匆匆語。客裡風霜，詩鬢空如許。江南去。岸花迎櫓。遙隔沙頭雨。
花自落・謁金門
作者：張輯（宋）

春寂寞。簾底蕙爐煙薄。聽盡歸鴻書怎託。相思天一角。象筆鸞箋閒卻。秀句與誰商略。睡起愁懷何處著。無風花自落。
垂楊碧・謁金門
作者：張輯（宋）

花半溼。睡起一窗晴色。千里江南真咫尺。醉中歸夢直。前度蘭舟送客。雙鯉沈沈訊息。樓外垂楊如此碧。問春來幾日。
闌干萬里心・憶王孫
作者：張輯（宋）

小樓柳色未春深。湘月牽情入苦吟。翠袖風前冷不禁。怕登臨。幾曲闌干萬里心。
杏梁燕・解連環
作者：張輯（宋）

小樓春淺。記釣簾看雪，袖沾芳片。似不似、柳絮因風，更細與品題，屢呵冰硯。宛轉吟情，縱真草、鳳箋都遍。到燈前笑謔，酒祓峭寒，移盡更箭。而今柳陰滿院。知花空雪似，人隔春遠。嘆萬事、流水斜陽，謾贏得前詩，醉汙團扇。脈脈重來，算惟有、畫闌曾見。把千種舊愁，付與杏梁語燕。
比梅・如夢令
作者：張輯（宋）

深夜沉沉尊酒。酒醒客衾寒透。城角挾霜飛，吹得月如清晝。僝僽。僝僽。比著梅花誰瘦。
月上瓜洲・相見歡
作者：張輯（宋）

江頭又見新秋。幾多愁。塞草連天何處、是神州。英雄恨，古今淚，水東流。惟有漁竿明月、上瓜洲。
月底修簫譜・祝英臺近
作者：張輯（宋）

客西湖，聽夜雨。更向別離處。小小船窗，香雪照尊俎。斷腸一曲秋風，行雲不語。總寫入、徵鴻無數。認眉嫵。喚醒巖壑風流，丹砂有奇趣。羞殺秦郎，淮海謾千古。要看自作新詞，雙鸞飛舞。趁月底、重修簫譜。
一絲風・訴衷情令
作者：張輯（宋）

臥虹千尺界湖光。冷浸月茫茫。當日三高何處，漁唱入淒涼。人世事，縱軒裳。夢黃梁。有誰蓑笠，一釣絲風，吹盡荷香。
憶蘿月・清平樂
作者：張輯（宋）

新涼窗戶。閒對琴言語。彈到無人知得處。兩袖五湖煙雨。坐中斗轉參橫。珠躔碎落瑤觥。憶著故山蘿月，今宵應為誰明。
倚鞦韆・好事近
作者：張輯（宋）

人在玉屏閒，逗曉柳絲風急。簾外杏花微雨，罩春紅愁溼。單衣初試麴塵羅，中酒病無力。應是繡床慵困，倚鞦韆斜立。
斷腸聲・南歌子
作者：張輯（宋）

柳戶朝雲溼，花窗午篆清。東風未放十分晴。留戀海棠顏色、過清明。壘潤棲新燕，籠深鎖舊鶯。琵琶可是不堪聽。無奈愁人把做、斷腸聲。
念奴嬌
作者：張輯（宋）

嫩涼生曉，怪今朝湖上，秋風無跡。古寺桂香山色外，腸斷幽叢金碧。驟雨俄來，蒼煙不見，苔徑孤吟屐。系船高柳，晚蟬嘶破愁寂。且約攜酒高歌，與鷗相好，分坐漁磯石。算只藕花知我意，猶把紅芳留客。樓閣空濛，管絃清潤，一水盈盈隔。不如休去，月懸良夜千尺。
祝英臺近
作者：張輯（宋）

竹間棋，池上字。風日共清美。誰道春深，湘綠漲沙觜。更添楊柳無情，恨煙顰雨，卻不把、扁舟偷系。去千里。明日知幾重山，後朝幾重水。對酒相思、爭似且留醉。奈何琴劍匆匆，而今心事，在月夜、杜鵑聲裡。
憶秦娥
作者：張輯（宋）

春寂寂。畫闌背倚春風立。春風立。楚山無數，暮天雲碧。琴心寫遍愁何極。斷腸誰與傳訊息。傳訊息。當年情墨，淚痕猶溼。
浣溪沙
作者：張輯（宋）

夏果初收喚綠華。冰盤巧簇映金瓜。荷香飛上玉流霞。明月長留千歲色，蟠桃多結幾番花。誰知羅帶有丹砂。
霜天曉角
作者：張輯（宋）

暮天雲闊。懶泛琴三疊。恰有梅花相伴，窗兒上、一枝月。憶別。恁時節。吟情誰共說。敧枕偶成清夢，畫角曉、更愁絕。
臨江仙
作者：張輯（宋）

迢遞關山身歷遍，煙霞勝處曾遊。九江江畔系孤舟。匡廬如畫裡，南望插天浮。瀑布香爐齊五老，層層爽氣陵秋。何須魂夢覓瀛洲。雲松終可卜，我與謫仙儔。
洞仙歌
作者：張輯（宋）

蓮舟玉字，得真人親授。圯上家風又還有。問因何五馬，踏月雲臺。秋色裡，卻賞煙霞袖手。酒邊聽說劍，歌舞昇平，方許君為赤松友。任濁世紛紜，海水揚塵，再相見、雪髯依舊。且歲歲、中秋後逾旬，更半月東離，菊花重九。
滿江紅
作者：張輯（宋）

醉發吹涼，但拂劍、狂歌而已。倩誰問、九霄黃鶴，更曾來未。玉女窗深松晝靜，研朱重點參同契。記前回、赤水得玄珠，驪龍睡。空擾擾，人間世。除學道，無真是。把洪崖肩拍，挹浮丘袂。朝駕長風滄島上，夜騎明月青天際。更幾時、回首舊山川，三千歲。
東風第一枝
作者：張輯（宋）

雨蕊方桃，晴梢漸杏，東風嬌語弦管。愛香簾約餘寒，喚舞袖翻嫩暖。紅顏清健，舊墨竹、扶疏手段。且碧窗、寫就黃庭，畫楫海山開卷。春自好、得花不淡。花又好、得春不淺。曉鶯瑤佩秋生，月蘸翠尊波滿。長逢花處，笑西母、霜娥偷換。要日邊、爭看貂蟬，彩侍更迎宣勸。
瑞鶴仙
作者：張輯（宋）

柳風雙燕語。問有誰留人，岸花去櫓。星辰快平步。俯圜扉草色，青青如許。兒童擁路。玉溪邊、當年杜母。料從今、指點山川，總是繡衣行處。回顧。東堂深窈，楚帖長春，竹尊清午。紅雲帝所。搖佩玉，更容與。把蓬萊一笑，幾番清淺，綠野為花作譜。向花前、三疊琴心，看蒼鶴舞。
綺羅香
作者：張輯（宋）

欲雨涼生，初弦月在，畫戟香中清嘯。旋種芙蕖，深夏木蘭芳沼。銀漢入、天鏡攙秋，福星度、雪闌爭照。又誰寫、萬幅蓴波，一江佳思到魚鳥。吳兒眉語笑裡，要見圜扉綠遍，平疇青繞。羽扇綸巾，蕭灑玉貌長好。問千年、慶會風雲，正此日、靜春花草。更弦管、非霧非煙，鶴聲簾幕曉。
沁園春
作者：張輯（宋）

東澤先生，誰說能詩，興到偶然。但平生心事，落花啼鳥，多年盟好，白石清泉。家近宮亭，眼中廬阜，九疊屏開雲錦邊。出門去，且掀髯大笑，有釣魚船。一絲風裡嬋娟。愛月在滄波上下天。更叢書觀遍，筆床靜晝，篷窗睡起，茶灶疏煙。黃鶴來遲，丹砂成未，何日風流葛稚川。人間世，聽江湖詩友，號我東仙。
賀新郎
作者：張輯（宋）

綠陰涼尊俎。映雙旌、飛翻新帶，日邊恩露。千里湖山添鮮碧，玉宇光浮眉嫵。料範老、應難獨步。君亦胸中兵十萬，把甘霖、小小春東楚。江上早，一犁雨。赤城霞起連天姥。有丹經、親曾密授，八篇奇語。道骨仙風騎鯨客，合侍紅雲帝所。且畫戟、清香時度。散入邦人簫鼓裡，恰春留、芍藥叢歌舞。還更詠，大鵬賦。
賀新郎
作者：張輯（宋）

鵲喜花間曉。惜凝香、低將簾卷，海棠開早。前度登樓清嘯月，吹入春風不老。後五日、花朝方到。趁舞羅衣花訊暖，拈吟髭、玉勒迎東笑。留肯往，春郵小。廬峰青裡壺天好。一千春、棋聲晝永，劍光雲表。絳雪驪珠看丹轉，金鼎龍盤虎繞。且未可、飛仙蓬島。河洛煙蕪眠狐兔，握風雪、辦此昇平了。卻共我，拾瑤草。
徵招
作者：張輯（宋）

飛鴻又作秋空字，悽悽舊遊湘浦。涼思帶愁深，渺蒼茫何許。歲華知幾度。奈雙鬢、不禁吟苦。獨倚危樓，葉聲搖暮，玉闌無語。尺素。欲傳將，故人遠、天涯屢驚回顧。心事只琴知，漫閒相爾汝。甚時江海去。算空負、白蘋鷗侶。更誰與、翦燭西窗，且醉聽山雨。
木蘭花慢
作者：張輯（宋）

望瀛洲尺五，聽海客、詫登臨。記島月分秋，天星降夕，神璧精金。他年作霖雨手，且明光奏賦寓良箴。槐府黑頭舊業，芹宮青歲雄襟。駸駸。寶勒向東吟。戲彩看而今。更襪步黃雲，琴彈碧玉，匯澤杯斟。爭先長至幾日，料春風多喜鵲傳音。梅蘊和羹心在，線添補袞工深。
醉蓬萊
作者：張輯（宋）

記澄湖抱練，畫舫參差，鬧花時節。油壁鳴堤，有障縈屏列。燕草香融，鴉條香淺，似渭城煙雪。急管斜陽，衛娘蔥蒨，帶圍寒怯。蘇小閒情，綠楊如織，闌檻東邊，好山千疊。料得如今，也翠銷紅歇。何限繁華，春來都付與，數聲啼鴂。謾愴羈魂，扁舟買醉，謝公明月。
好溪山
作者：張輯（宋）

孤鴻遙下夕陽寒。秋清懷抱寬。籬根香滿菊金團。客中邀客看。呼濁酒，共清歡。五絃隨意彈。西窗仍見好溪山。幾年誰倚欄。
山莊勸酒
作者：張輯（宋）

清吟湘碧。馬首春風驛。聞說西湖梅早，又邀我、能詩客。書尺知到日。月隨人合璧。兒擬山莊勸酒，田家釀，盡篘得。
臨江仙
作者：張輯（宋）

憶昔風流秋社裡，幾人冰雪襟期。涼風吹散夢參差。寒燈多少恨，長笛不堪吹。別去化龍潭上水，東來不寄相思。白鷗應笑太忘機。沙頭過載酒，休負桂花枝。
瑣窗寒
作者：張輯（宋）

露漏沈沈，洞房燈悄，鵲翻庭樹。夜涼如水，人倚玉簫何處。澹縱橫、疏星斷河，點衣黃葉飛四五。向此時感舊，非關宋玉，悲秋情緒。追念章臺路。共緩轡芳塵，妒花惹絮。舊遊夢寐，總付相思新句。想風流還在匆匆，暗驚鬢底霜幾縷。憑危欄、立盡歸鴻，脆角凝清曙。
畫娥眉・憶王孫
作者：張輯（宋）

清明小院杏花開。半啟朱扉燕子來。曉起梳頭對玉臺。照香腮。羞睹驚鴻瘦影回。
瑣窗寒
作者：蘇茂一（宋）

雲浦蒼寒，煙堤幕翠，舊痕新漲。春愁十里，冉冉碧絲搖盪。記登臨、少年思豪，唾壺擊玉歌清壯。到如今夢裡，秋風鴻陣，晚波漁唱。惆悵。重來處，望畫舫天邊，轡絲原上。山陰秀句，付與一聲雲響。正東湖、誰家柳下，午陰漠漠人蕩槳。最堪憐、白髮周郎，為江山自賞。
點絳唇
作者：蘇茂一（宋）

竹翠藏煙，杏紅流水歸何處。透簾穿戶。更灑黃昏雨。織錦題書，誰寄愁情去。渾無緒。綠楊千縷。不似真眉嫵。
祝英臺近
作者：蘇茂一（宋）

結垂楊，臨廣陌，分袂唱陽關。穩上徵鞍。目極萬重山。歸鴻欲到伊行，丁寧須記，寫一封、書報平安。漸春殘。是他紅褪香收，綃淚點斑斑。枕上盟言。都做夢中看。銷魂啼鴂聲中，楊花飛處，斜陽下、愁倚闌干。
謁金門
作者：史愚（宋）

深院宇。寂寂不禁風雨。苔逕流錢青莫數。銀泥蝸篆古。滿院多應無主。卻被痴兒拈取。穿向柳絲喧笑語。買將春色去。
滿江紅
作者：趙灌園（宋）

看盡公卿，都輸與、雲山居士。肯掉了、龍章金印，歸來閭里。雲染筆頭成五色，山來胸次堆空翠。更結廬、近在白鷗邊，弄煙水。祗恐怕，明天子。黃紙喚，先生起。教依前插腳，孔鸞叢裡。巖壑煙沙真作戲，貂蟬袞繡從茲始。酌鳳凰、池沼九天漿，三千歲。
蘭陵王
作者：葛長庚（宋）

一溪碧。何處桃花流出。春光好，尋個□□，小小籃輿漫行適。蒼苔滿白石。澗底陰風凜慄。疑無路，幽壑琮琤，峽轉山回入林僻。千峰呈翠色。時亦有聲聲，樵唱漁笛。忽然一樹櫻桃白。又回頭一顧，掀髯一笑，詩情酒思正豪逸。虎蹄過新跡。冪冪。霧如織。見異草珍禽，問名不識。山靈勒駕雨來急。欲遊觀未已，僕言日夕。看來看去，似那裡，似少室。
蘭陵王
作者：葛長庚（宋）

三峰碧。縹渺煙光樹色。高寒處，上有猿啼，鶴唳天風夜蕭瑟。山形似筆格。人道江南第一。遊紫觀，月殿星壇，積翠樓前吹鐵笛。客來訪靈蹟。聞王郭當年，曾此駐錫。二仙為謁浮丘伯。從驂鸞去後，雲深難覓。丹爐灰冷杵聲寂。依然舊泉石。泉石。最幽闃。更禽靜花閒，松茂竹密。清都絳闕無訊息。共羽衣揮麈，感今懷昔。堪嗟人世，似夢裡，駒過隙。
蘭陵王
作者：葛長庚（宋）

桃花瘦。寒食清明前後。新燕子，禁得餘寒，風雨把人苦僝僽。梅粒今如豆。減卻春光多少。空自有，滿樹山茶，似語如愁臥晴晝。幽人展襟袖。惜鶯花未老，江山如舊。杜鵑聲裡同攜手。嘆陌上芳草，堤邊垂柳。一春十病九因酒。愁來獨搔首。豆蔻。枝頭小。應可惜年華，孤負時候。九十韶光那得久。問芍藥覓醉，牡丹索笑。三萬六千，能幾度，君知否。
沁園春
作者：葛長庚（宋）

嫩雨如塵，嬌雲似織，未肯便晴。見海棠花下，飛來雙燕，垂楊深處，啼斷孤鶯。綠砌苔香，紅橋水暖，笑拈吟髭行復行。幽尋懶、就半窗殘睡，一枕初醒。消凝。次第清明。渺南北東西草又青。念鏡中勳業，韶光冉冉，尊前今古，銀髮星星。青鳥無憑，丹霄有約，獨倚東風無限情。誰知有，這春山萬點，杜宇千聲。
沁園春
作者：葛長庚（宋）

暫聚如萍，忽散似雲，無可奈何。向天涯海角，兩行別淚，風前月下，一片離騷。啼罷棲烏，望窮芳草，此恨與之誰較多。昏黃後，對青燈感慨，白酒悲歌。夢中作夢知麼。憶往事落花流水呵。更憑高□遠，沈腰不瘦，悵今懷昔，潘鬢須皤。去燕來鴻，尋梅問柳，寸念從他寒暑熬。消魂處，但煙光縹渺，山色周遭。
沁園春
作者：葛長庚（宋）

錦繡文章，圭璋聞望，碧落侍郎。昨履聲漸近，星辰避次，竹符重剖，湖海生光。委羽天空，石橋水冷，每為眾生時雨滂。君知否，是民心襦庫，吏膽冰霜。少須召入鵷行。也不念無人荷紫囊。有本朝曾旦，移春手段，舊家羲獻，補月心腸。此去三山，卻登八座，已準金甌姓氏香。還朝處，雙鳧作對，五馬成行。
沁園春
作者：葛長庚（宋）

大丈夫兒，冰肝玉膽，礪山帶河。算此身此世，無過駒隙，一名一利，未值鴻毛。相府如潭，侯門似海，那得煙霄爾許高。當初我，是乘雲御氣，幾百千遭。此生勳業無多。也手種梅花三百窠。又底曾嗅著，廟堂鐘鼎，底曾拈得，幃幄弓刀。玉帝遙知，金書何晚，時有鶴鳴於九皋。如今且，向風前浪舞，月下高歌。
沁園春
作者：葛長庚（宋）

三徑就荒，松菊猶存，歸去來兮。嘆折腰為米，棄家因酒，往之不諫，來者堪追。形役奚悲，途迷未遠，今是還知悟昨非。舟輕揚，問征夫前路，晨色熹微。歡迎童稚嘻嘻。羨出岫雲閒鳥倦飛。有南窗寄傲，東皋舒嘯，西疇春事，植杖耘耔。矯首遐觀，壺觴自酌，尋壑臨流聊賦詩。琴書外，且樂天知命，複用何疑。
沁園春
作者：葛長庚（宋）

乍雨還晴，似寒而暖，春事已深。是婦鳩乳燕，說教魚躍，豪蜂醉蝶，撩得鶯吟。鬥茗分香，脫禪衣夾，回首清明上已臨。芳菲處，在梨花金屋，楊柳瓊林。如今。詩酒心襟。對好景良辰似有妊。念恨如芳草，知他多少，夢和飛絮，何處追尋。病酒時光，困人天氣，早有秋秧吐嫩針。蘭亭路，漸流觴曲水，修禊山陰。
沁園春
作者：葛長庚（宋）

吹面無寒，沾衣不溼，豈不快哉。正杏花雨嫩，紅飛香砌，柳枝風軟，綠映芳臺。燕似談禪，鶯如演史，猶有海棠連夜開。清明也，尚陰晴莫準，蜂蝶休猜。朝來。應問蒼苔。甚幾日都成錦繡堆。念四方賓友，不堪渭樹，一年春事，已屬庭槐。宿酒難醒，多情易老，爭奈傳杯不放杯。如何好，看鞦韆戲劇，蹴鞠恢諧。
沁園春
作者：葛長庚（宋）

渭水秋深，湓江春老，洞庭一湖。問城南古樹，如今在否，洛中狂客，還更來無。獨上君山，渺觀岩石，八百里鯨波泛巨區。何曾錯，有茶中上灶，酒裡仙姑。終須。度了肩吾。稽首終南鍾大夫。自太平寺裡，題詩去後，東林沈宅，大醉歸歟。天上筵多，人間到少，更不向廬山索鱖魚。如何好，好借君黃鶴，上我清都。
沁園春
作者：葛長庚（宋）

且說羅浮，自從石洞，水簾以還。是向時景泰，初來卓錫，舊家勾漏，曾此修丹。藥院空存，鐵橋如故，上更有朱仙朝鬥壇。飛雲頂，在石橋高處，杳靄之間。山前。拾得清閒。也分我煙霞數畝寬。自竹橋人去，青蓮馥郁，柴門閉了，綠柳迴環。白酒初篘，清風徐至，有桃李時新飣幾盤。仙家好，這許多快活，做甚時官。
沁園春
作者：葛長庚（宋）

要做神仙，煉丹工夫，亦有何難。向雷聲震處，一陽來複，玉爐火熾，金鼎煙寒。奼女乘龍，金公跨虎，片晌之間結大還。丹田裡，有白鴉一個，飛入泥丸。河車運入崑山。全不動纖毫過玉關。把龜蛇烏兔，生擒活捉，霎時雲雨，一點成丹。白雪漫天，黃芽滿地，服此刀圭永駐顏。常溫養，使脫胎換骨，身在雲端。
沁園春
作者：葛長庚（宋）

歲去年來，思量人生，空自沈埋。既這回冬至，一陽來複，便須修煉，更莫疑猜。好個鼎爐，見成鉛汞，片晌工夫結聖胎。人身裡，三千世界，十二樓臺。週年造化安排。只在這些些真妙哉。要先擒日月，後攢星斗，黃庭中畔，化作瓊瑰。誰會天機，分明說破，恰似江頭雪裡梅。丹成後，做些功行，歸去蓬萊。
沁園春
作者：葛長庚（宋）

黃鶴樓前，吹笛之時，先生朗吟。想劍光飛過，朝遊南嶽，墨籃放下，夜醉東鄰。鐺煮山川，粟藏世界，有明月清風知此音。呵呵笑，笑釀成白酒，散盡黃金。知音。自有相尋。休踏破葫蘆折斷琴。唱白蘋紅蓼，廬山日暮，西風黃葉，渭水秋深。三入岳陽，再遊湓浦，自一去優遊直至今。桃源路，盡不妨來往，時共登臨。
沁園春
作者：葛長庚（宋）

客裡家山，記踏來時，水曲山崖。被灘聲喧枕，雞聲破曉，匆匆驚覺，依舊天涯。抖擻征衣，寒欺曉袂，回首銀河西未斜。塵埃債，嘆有如此發，空為伊華。古來客況堪嗟。盡貧也輸他□在家。料驛舍旁邊，月痕白處，暗香微度，應是梅花。揀折一枝，路逢南雁，和兩字平安寄與他。教知道，有長亭短堠，五飯三茶。
水龍吟
作者：葛長庚（宋）

層巒疊巘浮空，斷崖直下分三井。蒼苔路古，鹿鳴芝澗，猿號松嶺。露浥鳳簫，煙迷枸杞，綠深翠冷。笑攜筇一到，登高眺遠，是多少、仙家景。長念青春易老，尚區區、枯蓬斷梗。人間天上，喟然俯仰，隻身孤影。世事空花，春心泥絮，此回還省。向瓊臺雙闕，結間茅屋，坐千峰頂。
水龍吟
作者：葛長庚（宋）

雲屏漫鎖空山，寒猿啼斷松枝翠。芝英安在，術苗已老，徒勞屐齒。應記洞中，鳳簫錦瑟，鎮常歌吹。悵蒼苔路杳，石門信斷，無人問、溪頭事。回首暝煙無際，但紛紛、落花如淚。多情易老，青鸞何處，書成難寄。欲問雙娥，翠蟬金鳳，向誰嬌媚。想分香舊恨，劉郎去後，一溪流水。
瑞鶴仙
作者：葛長庚（宋）

殘蟾明遠照。正一番霜訊，四山秋老。孤村帶清曉。有鳴鞭歸騎，亂林啼鳥。青帘縹緲。懶行時，持杯自笑。甚年來、破帽凋裘，慣得淡煙荒草。多少。客愁羈思，雨泊風餐，水邊雲杪。西窗正好。疏竹外，粉牆小。念歸期相近，夢魂無奈，不為羅輕寒悄。怕無人、料理黃花，等閒過了。
瑞鶴仙
作者：葛長庚（宋）

賦情多懶率。每醉後疏狂，醒來瓢忽。無心戀簪祓。漫才高子建，韻欺王勃。胸中絕物。所容者、詩兵酒卒。一兩時，調發將來，掃盡悶妖愁孽。莫說。殺人一萬，自損三千，到底臲亶。懸河口訥。非夙世，無靈骨。把湖山牌印，鶯花權柄，牒過清風朗月。且束之、高閣休休，這回更不。
祝英臺近
作者：葛長庚（宋）

月如酥，天似玉，長嘯弄孤影。十二樓臺，昨夢暗尋省。自憐露滿衣襟，風吹毛髮，渾無寐、寒宵漏永。捧香鼎。翻起一片龍涎，梅花對人冷。庭戶冰清，何處鶴聲警。少時燭暗梧窗，煙生苔砌，曉鍾動。忽然心醒。
水調歌頭
作者：葛長庚（宋）

二月一番雨，昨夜一聲雷。槍旗爭展，建溪春色佔先魁。採取枝頭雀舌，帶露和煙搗碎，煉作紫金堆。碾破香無限，飛起綠塵埃。汲新泉，烹活火，試將來。放下兔毫甌子，滋味舌頭回。喚醒青州從事，戰退睡魔百萬，夢不到陽臺。兩腋清風起，我欲上蓬萊。
菊花新
作者：葛長庚（宋）

渺渺煙霄風露冷，夜未艾、涼蟾似水。海山外、五雲散彩，三峰凝翠。一鶴橫空何縹緲，見殿閣、笙歌擁羅綺。笑勞生，空如尺鷃，戀槿花籬。於中青鸞唱美。丹鶴舞奇。有粉娥瓊女，齊捧芳卮。天真皇人陳玳席，宴太姥，思之暗生悲。念如今，紅塵滿面，漫灑晚風淚。
菊花新
作者：葛長庚（宋）

十二樓臺，但前回舊跡。想琪花似雪，忘了還思。朝暮痴痴地。只有老天知。卻自省、玉階金砌。錯拋離。梧桐聲顫，窗外草蛩吟細。醉魂覺，又聽秋鴻悲嚦。極目寒空，嘆未有紫雲梯。絳闕訊息子。也無一二、枉垂涕。
菊花新
作者：葛長庚（宋）

寶鴨溫香，訴絲城寸意。記當年事，悶本愁基。人間天上，只爭得那些兒。吃禁持。卻念九霄風味。清晨雁字。一句句在天如在紙。只得向風前，默默自喈惜。業債俱消，還未了、甚時已。一日裡。滴了俺兒來淚。
菊花新
作者：葛長庚（宋）

念我東皇大帝兒。是操觚弄翰之職。飛落塵寰，似此度，算應希。向這裡。安能便、策景御氣。灰頭土面、千河水。把我如何洗。縱便有銖衣，已失眉峰翠。看看皓首，瞞不過鏡臺兒。除是去、青松下、碧雲底。
菊花新
作者：葛長庚（宋）

弱水去蓬萊，四萬八千裡。遠漠漠，俯仰天水青無際。鳥飛不到船去難，渺無依。翦錦字。雲信待憑鸞翼。青芝素瀑，草舍兒、隱隱煙霞裡。向閒處，批風切月烹天地，三島十洲，去有日，幾何時。胎仙就，直待鶴書來至。
菊花新
作者：葛長庚（宋）

銅壺四水。寒生素被。夜迢迢，煙月熹微。池浸霜荷，檻竹響，井楓飛。寶枕潭無夢，念忡忡地。形留神往，鎮日價、忘食應忘寐。省得起，都是天上仙家事。珠歌舞，酌玉液，飯雲子。怎得麒麟脯，更教知味。
菊花新
作者：葛長庚（宋）

有個悶甚處，一向如痴醉。獨倚住危闌，坐咬無名指。金魚玉雁一從去，絕訊息。念念懷天帝。密與冥契。晴霞照水。嘆細草新蒲寒萋萋。對夕照，樹色煙光相紫翠。花落鶯啼。把往事似川逝。光陰速，何時是伊歸日。
菊花新
作者：葛長庚（宋）

雪牖風軒度歲。時聽芭蕉，雨聲悽惻。情多易感，漸不覺鬢成絲。忽又成千古，誚如夢裡。西山南浦盡秋意。一望蘆花飛。有一點沙鷗，點破松梢翠。悽然念起。覺兩腋涼飆細。詩興渾飛在漁鄉橘裡。
菊花新
作者：葛長庚（宋）

忽水遠天長，笑把玉龍嘶。一聲聲，吹斷寒雲滄波里。幽愁暗恨，弄皓月，怨白日。問太虛不尚，則成休矣。雲心鶴性，死也要衝霄，乘風去。分自有、終合仙飛。感古懷今聊把筆。落葉寒蟬悲。使人增怨抑。
菩薩蠻
作者：葛長庚（宋）

閣山雲冷風蕭瑟。野猿啼罷蟾光白。聽徹太清弦。斷腸雲水天。金陵君此去。秋入蒹葭浦。興滿即回轅。明年二月春。
謁金門
作者：葛長庚（宋）

春又去。愁殺一聲杜宇。昨夜海棠無□□。曉來聞燕語。縹緲佳人何處。鎮日愁腸萬縷。千里無家歸未得，春風知我苦。
水調歌頭
作者：葛長庚（宋）

金液還丹訣，無中養就兒。別無他術，只要神水入華池。採取天真鉛汞，片晌自然交媾，一點紫金脂。十月周天火，玉鼎產瓊芝。你休痴，今說破，莫生疑。乾坤運用，大都不過坎和離。石裡緣何懷玉，因甚珠藏蚌腹，藉此顯天機。何況妙中妙，未易與君知。
水調歌頭
作者：葛長庚（宋）

吃了幾辛苦，學得這些兒。蓬頭赤腳，街頭巷尾打無為。都沒蓑衣笠子，多少風煙雨雪，便是活阿鼻。一具骷髏骨，忍盡萬千飢。頭不梳，面不洗，且憨痴。自家屋裡，黃金滿地有誰知。這裡一聲慚愧，那裡一聲調數，滿面笑嘻嘻。白鶴青雲上，記取這般時。
水調歌頭
作者：葛長庚（宋）

有一修行法，不用問師傅。教君只是，飢來吃飯困來眠。何必移精運氣，也莫行功打坐，但去淨心田。終日無思慮，便是活神仙。不憨痴，不狡詐，不風顛。隨緣飲啄，算來命也付之天。萬事不由計較，造物主張得好，凡百任天然。世味只如此，拚做幾千年。
水調歌頭
作者：葛長庚（宋）

一個清閒客，無事掛心頭。包巾紙襖，單瓢只笠自逍遙。只把隨身風月，便做自家受用，此外復何求。倒指兩三載，行過百來州。百來州，雲渺渺，水悠悠。水流雲散，於今幾度蓼花秋。一任烏飛兔走，我亦不知寒暑，萬事總休休。問我金丹訣，石女跨泥牛。
水調歌頭
作者：葛長庚（宋）

不用尋神水，也莫問華池。黃芽白雪，算來總是假名之。只這坤牛乾馬，便是離龍坎虎，不必更猜疑。藥物無斤兩，火候不須時。偃月爐，硃砂鼎，總皆非。真鉛真汞不煉，之煉要何為。自己金公奼女，漸漸打成一塊。胎息象嬰兒。不信張平叔，你更問他誰。
水調歌頭
作者：葛長庚（宋）

要做神仙去，工夫譬似閒。一陽初動，玉爐起火煉還丹。捉住天魂地魄，不與龍騰虎躍，滿鼎汞花乾。一任河車運，徑路入泥丸。飛金精，採木液，過三關。金木間隔，如何上得玉京山。尋得曹溪路脈，便把華池神水，結就紫金團。免得飢寒了，天上即人間。
水調歌頭
作者：葛長庚（宋）

草漲一湖綠，天ぇ四山青。這千年裡，幾多興廢不容聲。無分貂金佩玉，不夢歌鐘食鼎，何處有車旌。便念旌陽劍，枉自染蛟腥。生諸葛，少馬援，尚雲萍。醉鄉日月，飄然身世付劉伶。知道東門黃犬，不似西山白鷺，風月了平生。起來忽清嘯，驚落夜潭星。
水調歌頭
作者：葛長庚（宋）

杜宇傷春去，蝴蝶喜風清。一犁梅雨，前村布穀正催耕。天際銀蟾映水，谷口錦雲橫野，柳外亂蟬鳴。人在斜陽裡，幾點晚鴉聲。採楊梅，摘盧橘，飣朱櫻。奉陪諸友，今宵爛飲過三更。同入醉中天地，松竹森森翠幄，酣睡綠苔茵。起舞弄明月，天籟奏簫笙。
水調歌頭
作者：葛長庚（宋）

一個江湖客，萬里水雲身。鳥啼春去，煙光樹色正黃昏。洞口寒泉漱石，嶺外孤猿嘯月，四顧寂無人。夢魂歸碧落，淚眼看紅塵。煙濛濛，風慘慘，暗消魂。南中諸友，而今何處問浮萍。青鳥不來松老，黃鶴何之石爛，嘆世一傷神。回首南柯夢，靜對北山雲。
水調歌頭
作者：葛長庚（宋）

昔在虛皇府，被謫下人間。笑騎白鶴，醉吹鐵笛落星灣。十二玉樓無夢，三十六天夜靜，花雨灑琅玕。瑤臺歸未得，忍聽洞中猿。也休休，無情緒，鍊金丹。從來天上，神仙官府更嚴難。翻憶三千神女，齊唱霓裳一曲，月裡舞青鸞。此恨憑誰訴，雲滿武夷山。
水調歌頭
作者：葛長庚（宋）

昔在虛皇府，嘯詠紫雲中。不知何事，誤蒙天謫與公同。偶到金華洞口，忽見懶翁老子，挺挺眾中龍。握手歸仙隱，談笑起天風。忽相逢，一轉瞬，酒杯空。幾時再會，唱賡詞翰倒金鍾。只恐武夷山裡，千古猿啼鶴唳，未便躡飛虹。公欲歸仙去，我欲繼公蹤。
水調歌頭
作者：葛長庚（宋）

誤觸紫清帝，謫下漢山川。既來塵世，奇奇怪怪被人嫌。懶去蓬萊三島，且看江南風月，一住數千年。天風自霄漢，吹到劍峰前。做些詩，吃些酒，放些顛。木精石怪，時時喚作地行仙。朝隱四山猿鶴，夜枕一天星斗，紙被裹雲眠。夢為蝴蝶去，依約在三天。
水調歌頭
作者：葛長庚（宋）

一葉飛何處，天地起西風。夜來酒醒，月華千頃浸簾櫳。塞外賓鴻來也，十里碧蓮香滿，澤國蓼花紅。永珍正蕭爽，秋雨滴梧桐。釣臺邊，人把釣，興何濃。吳江波上，煙寒水冷翦丹楓。光景暗中催去，覽鏡朱顏猶在，回首鷲巢空。鐵笛一聲曉，喚起玉淵龍。
水調歌頭
作者：葛長庚（宋）

江上春山遠，山下暮雲長。相留相送，時見雙燕語風檣。滿目飛花萬點，回首故人千里，把酒沃愁腸。回雁峰前路，煙樹正蒼蒼。漏聲殘，燈焰短，馬蹄香。浮雲飛絮，一身將影向瀟湘。多少風前月下，迆邐天涯海角，魂夢亦淒涼。又是春將暮，無語對斜陽。
水調歌頭
作者：葛長庚（宋）

兩鬢青絲髮，雙眼黑方瞳。人皆道是，昭慶一個老仙翁。暫別蓬萊弱水，自把星冠月帔，玉佩舞薰風。醉入桃源路，歸去不知蹤。舉雲璈，鳴鐵笛，撫絲桐。滿前劍弁森列，稽首捧金鍾。挺挺松形鶴貌，任待桑田變海，寶鼎粒丹紅。玉帝下明詔，獨騎上瑤空。
滿江紅
作者：葛長庚（宋）

憶昔秦時，中秋日、武夷九曲。煙寂寂、斜陽數尺，寒鴉枯木。三十六峰凝曉翠，一溪流水生秋綠。正滿林、桂子散天香，飛金粟。神仙客，金丹熟。玉詔下，雲生足。巖頭新換骨，尚粘紅肉。夜半月華明似晝，玉皇降輦鋪淆餗。笑曾孫、回首幔亭前，空松竹。
滿江紅
作者：葛長庚（宋）

昨夜姮娥，遊洞府、醉歸天闕。緣底事、玉簪墜地，水神不說。持向水晶宮裡去，曉來捧出將饒舌。被薰風、吹作滿天香，誰分別。芳而潤，清且潔。白似玉，寒於雪。想玉皇后苑，應無此物。只得賦詩空賞嘆，教人不敢輕攀折。笑李粗、梅瘦不如他，真奇絕。
滿江紅
作者：葛長庚（宋）

樹色冥濛，山煙暮、鳥歸日落。憑闌處、眼空宇宙，心遊碧落。古往今來天地裡，人間那有揚州鶴。幸而今、天付與青山，甘寥寞。好花木，多巖壑。得蕭散，耐淡泊。把他人比並，我還不錯。一曲瑤琴知此意，從前心事都忘卻。況新秋、不飲更何時，何時樂。
滿江紅
作者：葛長庚（宋）

明日如今，我已是、天涯行客。相別後、麻姑山上，齊雲亭側。幾個黃昏勞悵想，幾宵皓月遙思憶。與二仙、不但此今生，皆疇昔。頻到此，歡無極。今去也，來無的。念浪萍風絮，東西南北。七八年中相契密，三千里外來將息。悵金丹、未就玉天遼，還悽惻。
滿江紅
作者：葛長庚（宋）

鈞天高處，元自有、瓊樓玉闕。又那更、九霞隱映，五雲斗絕。八面玲瓏光不夜，四圍晃耀寒如月。有廣寒、宮殿隱姮娥，冰壺潔。飄飄去，天風冽。星河外，花飛雪。見三千神女，尊前一闋。來到人間渾似夢，未能歸去空悲咽。問仙都、此去幾由旬，歸心熱。
滿江紅
作者：葛長庚（宋）

豆蔻丁香，待則甚、如今休也。爭知道、本來面目，風光灑灑。底事到頭鸞鳳侶，不如躲脫鴛鴦社。好說與、幾個正迷人，休嗟訝。紗窗外，梅花下。酒醒也，教人怕。把翠雲翦卻，緇衣披掛。柳翠已參彌勒了，趙州要勘台山話。想而今、心似白芙蕖，無人畫。
摸魚兒
作者：葛長庚（宋）

問蒼江、舊盟鷗鷺。年來景物誰主。悠悠客鬢知何似，吹滿西風塵土。渾未悟。漫自許。功名談笑侯千戶。春衫戲舞。怕三徑都荒，一犁未把，猿鶴笑君誤。君且住。未必心期盡負。江山秋事如許。月明風靜蘋花路。敧枕試聽鳴櫓。還又去。道喚取。陶泓要草歸來賦。相思最苦。是野水連天，漁榔四處，蓑笠佔煙雨。
摸魚兒
作者：葛長庚（宋）

雨肥梅、亭臺初夏。曇花開向前夜。純陽鶴會先三日，何處神仙降駕。知得也。□□是、西山彭抗來胎化。平生性野。自倒指今年，七旬有六，使節半天下。焚金獸，毋惜滿斟玉斝。兒孫況又瀟灑。公今骨相如松在，一掬精神堪畫。於今且。□□煉、金丹成了為憑藉。歸心蓮社。便做得乃翁，年登八百，未是壽長者。
摸魚兒
作者：葛長庚（宋）

這身兒、從來業障。一生空自勞攘。生生死死皆如夢，更莫別生妄想。沒伎倆。只管去、天台雁蕩尋方廣。幾人不省。被妻子縈纏，生涯拘束，甘自歸黃壤。世間事，一斤兩個八兩。問誰能去俯仰。道義重了輕富貴，卻笑輸回來往。休勉強。老先生、從來恬淡無妝幌。一聲長嘯，把拄杖橫肩，草鞋貼腳，四海平如掌。
摸魚兒
作者：葛長庚（宋）

跨飛鸞、醉吹瑤笛，蓬萊知在何處。薰風飄散荷花露。夢覺已非帝所，忘歸路。誰知道、人間別有神仙侶。身遊樞府。奈詔入玉樓，猛騎箕尾，四海憶霖雨。問王母。天上桃紅幾度。蕊宮今是誰主。明年甲子從頭數，春入鬟雲鬢霧。如今去。是處裡、福田都著黃金布。庭前玉樹。看子早生孫，孫還生子，歲歲綵衣舞。
洞仙歌
作者：葛長庚（宋）

南枝漏洩，一點春光別。無蝶無蜂正霜雪。向竹梢疏處，瘦影橫斜，真個是、瀟灑冰肌玉骨。黃昏人靜，踏碎階前月。忍凍相看惜攀折。巡簷空索笑，似笑無言，夜悄悄、仙入寒風清冽。更那堪、畫角惱幽人，又滿地落英，愁腸萬結。
滿庭芳
作者：葛長庚（宋）

百雉城邊，亂花深處，竹間一笑雙清。天公解事，為我弄陰晴。雨過槐陰綠淨，女牆外、楊柳絲輕。堪嗟惜，詩尤酒殢，鏡裡失青春。清和，如許在，鶯鶯燕燕，相與忘情。謫仙風度，命代萬人英。遊戲琴棋書畫，人間世、別有方瀛。酕醄後，玄裳效舞，所欠董雙成。
瑤臺月
作者：葛長庚（宋）

煙霄凝碧。問紫府清都，今夕何夕。桐陰下、幽情遠，與秋無極。念陳跡、虎殿虯宮，記往事、龍簫鳳笛。露華冷，蟾光白。雲影淨，天籟息。知得。是蓬萊不遠，身無羽翼。廣寒宮、舞徹霓裳，白玉臺、歌罷瑤席。爭不思下界，有人岑寂。羨博望、兩泛仙槎，與曼倩、三偷蟠實。把丹鼎，暗融液。乘雲氣，醉揮斥。嗟惜。但城南老樹，人誰我識。
永遇樂
作者：葛長庚（宋）

懶散家風，清虛活計，與君說破。淡酒三杯，濃茶一碗，靜處乾坤大。倚藤臨水，步屧登山，白日只隨緣過。自歸來，曲肱隱几，但祗恁和衣臥。柴扉草戶，包巾紙襖，未必有人似我。我醉還歌，我歌且舞，一恁憨痴好。綠水青山，清風明月，自有人間仙島。且偎隨、補破遮寒，燒榾柮火。
永遇樂
作者：葛長庚（宋）

銀月淒涼，綺霞明滅，秋色如此。露滿清襟，風生衰鬢，夜已三更矣。尋思往事，千頭萬緒，回首誚如夢裡。指煙霄，不如歸去，不知今夕何夕。鶉衣百結，膱脂垢膩，猶是小蠻針指。對酒逢詩，高吟大笑，四海今誰似。荷亭竹閣，共風同月，此會今生能幾。君須記，去來聚散，只□底是。
好事近
作者：葛長庚（宋）

行到竹林頭，探得梅花訊息。冷蕊疏英如許，更無人知得。冰枯雪老歲年徂，俯仰自嗟惜。醉臥梅花影裡，有何人相識。
好事近
作者：葛長庚（宋）

何事雁來遲，獨步秋園默默。莫恨桂花開盡，有菊花堪惜。回頭顧影背斜陽，聽西風蕭瑟。無限詩情酒思，那早梅知得。
桂枝香
作者：葛長庚（宋）

樓前凝望。見水滿一溪，雲滿千嶂。將晚欲行無緒，欲眠無況。巖花澗草春無極，倚東風、忽然惆悵。淡煙飛過，幽禽叫斷，遠鍾嘹亮。為底事、沈吟一晌。念隻影飄浮，寸心虛曠。無限遊絲落絮，此懷難狀。江湖淮海行將遍，覺詩腸、酒膽超暢。一丘一壑歸來，念我舊家天上。
南鄉子
作者：葛長庚（宋）

夜月照千峰。影滿荷池靜嫋風。明日今宵還感慨，梧桐。葉葉隨雲揚碧空。聚散與誰同。野鶴孤雲有底蹤。別處要知相憶處，無窮。總在青山夕照中。
南鄉子
作者：葛長庚（宋）

前度幾相逢。此日遊從樂不同。竹閣荷亭歡聚處，雍容。如在蓬萊第一宮。夜半月朦朧。秉燭東園風露中。明日匆匆還入浙，忡忡。卻把音書寄遠鴻。
霜天曉角
作者：葛長庚（宋）

五羊安在。城市何曾改。十萬人家圜闠，東亦海、西亦海。年年蒲澗會。地接蓬萊界。老樹知他一劍，千山外、萬山外。
賀新郎
作者：葛長庚（宋）

且盡杯中酒。問平生、湖海心期，更如君否。渭樹江雲多少恨，離合古今非偶。更風雨、十常八九。長鋏歌彈明月墮，對蕭蕭、客鬢閒攜手。還怕折，渡頭柳。小樓夜久微涼透。倚危闌、一池倒影，半空星斗。此會明年知何處，蘋未秋風未久。漫輸與、鷺朋鷗友。已辦扁舟松江去，與鱸魚、蓴菜論交舊。因念此，重回首。
賀新郎
作者：葛長庚（宋）

夢繞荷花國。遍□□、橘州柳市，芙蓉巷陌。桂社蘭鄉白蘋裡，月冷波寒之夕。有孤鶩、落霞知得。一鶴橫空雲漠漠，見梅梢、萬粒真珠滴。猶未把，寒香惜。畫樓何處吹瑤笛。便□□、酥顰玉笑，露松霜瘠。姑射真人遊紫府，下戲三江七澤。此莫是、冰魂雪魄。半逐風飛半隨水，半在枝、半落蒼苔白。酒醒後，曉窗碧。
賀新郎
作者：葛長庚（宋）

是雨還堪拾。道非花、又從簾外，受風吹入。撲落梅梢穿度竹，恐是鮫人訴泣。積至暮、螢光熠熠。色映萬山迷遠近，滿空浮、似片應如粒。忘煉得，我雙睫。吟肩聳處飛來急。故撩人、粘衣噀袖，嫩香堪浥。細聽疑無伊復有，貪看一行一立。見僧舍、茶煙飄溼。天女不知維摩事，漫三千、世界繽紛集。是翦水、誰能及。
賀新郎
作者：葛長庚（宋）

曉霧須收霽。牡丹花、如人半醉，抬頭不起。雪煉作冰冰作水。十朵未開三四。又加以、風禁雨制。□是東吳春色盛，盡移根、換葉分黃紫。所貴者，稱姚魏。其間一種尤姝麗。似佳人、素羅裙在，碧羅衫底。中有一花邊兩蕊。恰似妝成小字。看不足、如何可比。白玉杯將青玉綠，據晴香、暖豔還如此。微笑道，有些是。
賀新郎
作者：葛長庚（宋）

飛盡桃花片。倚東風、高吟大嘯，開懷消遣。芍藥牡丹開未遍。不道韶華如電。無心向、小庭幽院。秉燭夜遊雖不倦，奈一番、風雨花容變。春去也，無人見。何處鶯鶯啼不斷。探後園、紅稀翠減，青稠綠滿。蝶在花間猶死戀。早有行人搖扇。故自要、與春為餞。笑指白雲歸去好，對夕陽、瀉酒憑誰薦。柳深處，有雙燕。
賀新郎
作者：葛長庚（宋）

謂是無情者。又如何、臨歧欲別，淚珠如灑。此去蘭舟雙槳急，兩岸秋山似畫。況已是、芙蓉開也。小立西風楊柳岸，覺衣單、略說些些話。重把我，袖兒把。小詞做了和愁寫。送將歸、要相思處，月明今夜。客裡不堪仍送客，平昔交遊亦寡。況慘慘、蒼梧之野。未可淒涼休哽咽，更明朝、後日才方罷。卻默默，斜陽下。
賀新郎
作者：葛長庚（宋）

風雨今如此。問行人、如何有得，許多兒淚。為探木犀開也未，只有芙蓉而已。九十日、秋光能幾。千里送人須一別，卻思量、我了思量你。去則是，住則是。歸歸我亦行行矣。便行行、不須回首，也休縈繫。一似天邊雙鳴雁，一個飛從東際。那一個、又飛西際。畢竟人生都是夢，再相逢、除是青霄裡。卻共飲，卻共醉。
賀新郎
作者：葛長庚（宋）

露白天如洗。淡煙輕、疏林映帶，遠山橫翠。對此情懷成甚也，雲斷小樓風細。獨倚遍、畫闌十二。花館雲窗成憔悴。聽賓鴻、天外聲嘹唳。但不過，悶而已。房櫳深靜難成寐。夜迢迢、銀臺絳蠟，伴人垂淚。巴得暫時朦朧地。還又匆匆驚起。漫自展、雲間錦字。往後各收千張紙。念夢勞魂役空凝睇。終不負，驂鸞志。
賀新郎
作者：葛長庚（宋）

醉見千山面。晚晴初、蟬聲未了，鳥聲尤遠。知道仙人丹灶在，尚有陳灰猶暖。但只恐、松枯石爛。笑問年華應不換，又如何、洞裡笙簫斷。還念我，去歸晚。千巖萬壑猿啼遍。一思量、一回懊恨，一回淚眼。豈是自家無仙骨，尚被紅塵牽絆。要分此、煙霞一半。當日朱仙和葛老，更老黃、亦合同蕭散。上帝近，永容懶。
賀新郎
作者：葛長庚（宋）

仙鵲梁銀漢。見青原白鷺一點，秋光猶嫩。青鳥密傳雲外信，王母夜臨香案。與河鼓、天孫為伴。太素真人乘此景，到薌城、即嗣胡忠簡。南極上，星璀璨。松溪居士多詞翰。是神仙風骨，元自無心仕宦。人道月卿臨總餉，便合機廷揆館。還又愛、山林蕭散。玉女金鐘縈暖響，指靈椿、仙鶴祈遐算。公自有，青精飯。
賀新郎
作者：葛長庚（宋）

倏又西風起。這一年光景，早過三分之二。燕去鴻來何日了，多少世間心事。待則甚、功成名遂。楓葉荻花動涼思，又尋思、江上琵琶淚。還感慨，勞夢寐。愁來長是朝朝醉。劃地成、宋玉傷感，三閭憔悴。況是淒涼寸心碎。目斷水蒼山翠。更送客、長亭分袂。閣皂山前梧桐雨，起風檣、露舶無窮意。君此去，趁秋霽。
賀新郎
作者：葛長庚（宋）

一別蓬萊館。看桑田成海，又見松枯石爛。目斷虛皇無極處，安得殿頭宣喚。指歸路、鈞天早晚。此去罡風三萬裡，但九霞、渺渺青雲遠。望不極，空淚眼。瑤池昔會群仙宴。此秋來、荻花楓葉，令人悽惋。滿面朱塵那忍見，酒病花愁何限。知幾度、春鶯秋雁。從此飛神騰碧落，向清都、來往應無間。丹漸熟，骨將換。
賀新郎
作者：葛長庚（宋）

遙想陽明洞。夜深時、猿啼鶴唳，露寒煙重。家在神霄歸未得，十二玉樓無夢。夢裡聽、瑤琴三弄。醉臥長安人不識，晚秋天、此意西風共。黃金印，吾何用。雲衢高策青鸞鞚。把天書玉篆，留與世人崇奉。垂手入廛長是醉，醉則從教懵懂。那些子、凝然不動。一劍行空神鬼懼，金粟兒、日向丹田種。把得穩，任放縱。
賀新郎
作者：葛長庚（宋）

萬頃湖光綠。是處裡、芙蓉金盞，木犀金粟。鷁御飄飄行水谷，正是蟹香橙熟。山色似、風梳雨沐。攜取阿嬌命豪傑，過北山、疃處南山曲。寒煙淡，晴鴉浴。巨觥數引蒼髭矗。便論詩說劍，人各有懷西北。兩見西風客京國，多在紅樓金屋。凝情處、落霞孤鶩。蒲柳淒涼今如許，問功名、志在何時足。更簪取，一枝菊。
賀新郎
作者：葛長庚（宋）

極目神霄路。斗柄南、丹華翠景，紅霞紫霧。手摺琪花今似夢，十二樓臺何處。猶記得、當時伴侶。東府西臺知誰主，憶當時、自瀉金瓶雨。人間事，等風絮。上皇赫赫雷霆主。我何緣、清都絳闕，遽成千古。白鶴青烏訊息斷，夢想鸞歌鳳舞。應未得、翻身歸去。業債須教還淨盡，這一回、嚐遍紅塵苦。歸舉似，西王母。
賀新郎
作者：葛長庚（宋）

昔在神霄府。是上皇嬌惜，便自酣歌醉舞。來此人間不知歲，仍是酒龍詩虎。做弄得、襟情如許。俯仰紅塵幾今古。算風燈、泡沫無憑處。即有這，煙霄路。淮山浙岸瀟湘浦。一尋思、柳亭楓驛，淚珠濺俎。此去何時又相會，離恨縈人如縷。更天也、愁人風雨。語燕啼鶯莫相管，請各家、佔取閒亭塢。人事盡，天上去。
賀新郎
作者：葛長庚（宋）

倚劍西湖道。望瀰漫、蒼葭綠葦，翠蕪青草。華表淒涼市朝古，極目暗傷懷抱。秋色與、芰荷俱老。桂棹蘭舟聊遣興，仗金風、吹使芙蓉破。柳陰裡，堪少坐。衷腸底事君知那。要繁弦急管，又且沈酣則個。煙水冥茫黃葉斷，嘹唳數聲雁過。醉歸去、山寒雲暮。整日消閒鎮來往，問城南、老樹知渠麼。黃鶴氅，青紗帽。
賀新郎
作者：葛長庚（宋）

風送寒蟾影。望銀河、一輪皎潔，宛如金餅。料得故人千里共，使我寸心耿耿。渾無奈、天長夜永。萬樹蕭森猿嘯罷，覺水邊、林下非人境。睡不著，酒方醒。芙蓉池館梧桐井。悄不知、今夕何夕，寒光萬頃。年少風流多感慨，況此良辰美景。須對此、大拼酩酊。滿目新寒舞黃落，嗟此身、何事如萍梗。桂花下，露華冷。
賀新郎
作者：葛長庚（宋）

俯仰天粘水。盡□□、山河大地，光涵表裡。一夜春風搜永珍，簷外雨聲不已。到曉來、六花靡靡。瑤樹琪林寒徹骨，知誰家、嬌女慵梳洗。且捏個，小獅子。瓊樓架就東皇喜。□□使、玉龍戰罷，柳綿飛起。千古佳人詩句在，一任如鹽似米。君試看、巖頭溪底。剎剎塵塵銀世界，記當年、曾赴瑤池會。玉清境，還如此。
賀新郎
作者：葛長庚（宋）

銀漢千絲雨。被東風作惡，吹落滿空柳絮。恰自江南訊息斷，才此六花飛舞。最好是、鵝毛鶴羽。萬頃平田三尺玉，月明中、不見沙頭鷺。蒼煙裡，一漁父。鵲橋半夜寒雲妒。到曉來、千巖萬壑，了無認處。極目四方銀世界，五鳳樓前如許。應自感、傷心凝佇。人在神霄玉清府，小獅兒、捏就無佳句。騎汗漫，好歸去。
賀新郎
作者：葛長庚（宋）

月插青螺髻。柳梢頭、夕陽荏苒，西風搖曳。數粒蒼山粘遠漢，樹色煙光紫翠。飛騎氣、半醒半醉。劍跨秋空磨星斗，指瓊童、不得鳴金轡。恐驚動，紫清帝。浮雲飛度蓬萊水。憶山中、松寒露冷，猿啼鶴唳。家在武夷巖谷裡，一畝煙霞活計。嘆拈指、人生百歲。蘭畹芝田幾今古，洞門前、小鹿銜花戲。不知有，人間世。
賀新郎
作者：葛長庚（宋）

靜看春容瘦。未清明、荼䕷避席，薔薇出晝。花裡流鶯罵桃李，似與東風管句。怕虛度、蘭亭時候。我也別來天上夕，向年時、感嘆湖山舊。舊日事，君知否。玉皇駕出清都曉。就御前、三千神女，指麾八九。化作花神下人世，如把粉團搦就。又一似、玉盤在手。莫是蕊珠親付屬，教小心、勸我杯兒酒。也只得，為陪笑。
賀新郎
作者：葛長庚（宋）

極目飆塵表。醉酣時、樓中起舞，樓前舒嘯。坐見四山煙霧散，是處落花啼鳥。忽驚下、九天星斗。雙鶴飛來風露爽，一聲聲、清唳蒼松杪。奈對景，不釃酒。舊家三點蓬萊小。有瓊臺雙闕，長是香花繚繞。鐵笛夜吹金劍吼，恨此瀛洲路杳。知幾度、琪林春老。閒倚朱闌思昨夢，對江山、感慨無人曉。但千里，月華皎。
柳梢青
作者：葛長庚（宋）

一夜清寒，千紅曉粲，春不曾知。細看如何，醉時西子，睡底楊妃。盡皆蜀種垂絲。晴日暖、薰成錦圍。說與東風，也須愛惜，且莫吹飛。
柳梢青
作者：葛長庚（宋）

鶴使南翔。詞珍翰綺，誼暖情香。如在瓊臺，夢迴初飲，月液雲漿。風吹蘆葉冥茫。夕照外、山高水長。遙想東樓，琪花玉樹，梅影昏黃。
柳梢青
作者：葛長庚（宋）

五馬風流，銷金帳暖，藥玉船寬。放下荷囊，攜來銅虎，又舉熊幡。棠陰已接三山。此列郡、彼食大藩。柳雪縈旗，東風攔馬，父老爭看。
一剪梅・一翦梅
作者：葛長庚（宋）

劍倚青天笛倚樓。雲影悠悠。鶴影悠悠。好同攜手上瀛洲。身在閻浮。業在閻浮。一段紅雲綠樹愁。今也休休。古也休休。夕陽西去水東流。富又何求。貴又何求。
虞美人
作者：葛長庚（宋）

蘋花零亂秋亭暮。籬落江村路。棹歌搖曳釣船歸。攪碎清風千頃、碧琉璃。山銜初月明疏柳。平野垂星斗。莫辭沈醉伴孤吟。他日江南江北、兩關心。
阮郎歸
作者：葛長庚（宋）

淡煙凝翠鎖寒蕪。斜陽掛碧梧。沙頭三兩雁相呼。蕭蕭風捲蘆。何處笛，一聲孤。岸邊人釣魚。快帆一夜泊桐廬。問人沽酒無。
酹江月・念奴嬌
作者：葛長庚（宋）

思量世事，幾千般翻覆，是非多少。隨分隨緣天地裡，心與江山不老。道在天先，神遊物外，自有長生寶。洞門無鎖，悄無一個人到。一條柱杖橫肩，芒鞋緊峭，正風清月好。驚覺百年渾似夢，空被利名縈繞。野鶴縱橫，孤雲自在，對落花芳草。來朝拂袖，誰來南嶽尋我。
酹江月・念奴嬌
作者：葛長庚（宋）

孤村籬落，玉亭亭、為問何其清瘦。欲語還愁誰索笑，臨水嫣然自照。甘受淒涼，不求識賞，風致何高妙。松挨竹拶，更堪霜雪僝僽。爭奈終是冰肌，也過了幾個，晴昏雨曉。冷豔寒香空自惜，後夜山高月小。滿地蒼苔，一聲哀角，疏影歸幽渺。世無和靖，三花兩蕊不少。
酹江月・念奴嬌
作者：葛長庚（宋）

當初誤觸，紫微君、謫下神霄玉府。醉後騎龍吹鐵笛，酒醒不知何處。絳闕寥寥，紅塵擾擾，老淚滂如雨。人間天上，桑田滄海如許。遙想十二樓前，琪花開已遍，鸞歌鶴舞。夢到三天還又落，愁聽空中簫鼓。獨倚闌干，笑拈花片，細寫思歸字。東風還會，為伊吹上天去。
酹江月・念奴嬌
作者：葛長庚（宋）

寄言天上，石麒麟、化作人間英物。醉擁詩兵驅筆陣，百萬詞鋒退壁。世事空花，賞心泥絮，一點紅爐雪。識時務者，當今惟有俊傑。我本浩氣天成，才逢知已，便又清狂發。富貴於我如浮雲，且看雲生雲滅。羊石論交，鵝湖惜別，別恨多於發。共君千里，登樓何患無月。
酹江月・念奴嬌
作者：葛長庚（宋）

羅浮山下，正秋高氣爽，淒涼風物。瘦落丹楓飛紫翠，峭拔青山石壁。客鬢蕭疏，詩腸清苦，病骨如冰雪。怒髯鐵立，有懷不下三傑。袖裡寶劍生寒，中宵起舞，引酒清歌發。襟曲屢興猿鶴夢，坐看月痕生滅。露沁桃花，雲籠芝草，任長莓苔發。如今話別，橙黃橘綠時月。
酹江月・念奴嬌
作者：葛長庚（宋）

舊家宋玉，是何人、偏到秋來悽慘。細雨疏風天氣冷，離別令人銷黯。檣燕飛歸，岸花吹送，自是生懷感。挑燈酌酒，平生明目張膽。二十年在江湖，楓亭柳驛，往事都曾覽。胸次可吞雲夢九，也沒塵埃一糝。木落山高，雲寒雁斷，水瘦溪痕減。不知把菊，又在何處軒檻。
酹江月・念奴嬌
作者：葛長庚（宋）

海天秋老，夜悽清、坐對香溫金鴨。聽得寒蟬聲斷續，一似離歌相答。鴻雁初來，驊騮欲去，永夜燒紅蠟。不須別酒，有時亦呷一呷。丈夫南北東西，何天不可，鳴劍雄開匣。豈特東湖徐孺子，下得陳蕃之榻。黃葉聲乾，碧蓮香減，枕上涼蕭颯。出門一笑，四方風起雲合。
酹江月・念奴嬌
作者：葛長庚（宋）

道人於世，已忘情、尚更區區餞別。棲碧先生辭蕙帳，夜夜猿聲悽切。劍上星寒，琴中風慘，眉宇飛黃色。一杯判袂，出門煙水空闊。我今流落江南，朝朝還暮暮，千愁萬結。那更荻花楓葉景，又見長亭短驛。世事空花，人情風絮，山外雲千疊。君還到闕，為言蹤跡風雪。
酹江月・念奴嬌
作者：葛長庚（宋）

桃花開盡，正溪南溪北，春風春雨。寒食清明都過了，愁殺一聲杜宇。醉跨蹇驢，踏翻芳草，滿滿斟鸚鵡。遊仙夢覺，不知身在何處。因甚青鳥不來，一年春事，拈指都如許。人在白雲流水外，多少鶯啼燕語。遣興成詩，烹茶解酒，日落薔薇塢。玉龍嘶斷，亂鴉驚起無數。
酹江月・念奴嬌
作者：葛長庚（宋）

漢江北瀉，下長淮、洗盡胸中今古。樓櫓橫波徵雁遠，誰見魚龍夜舞。鸚鵡洲雲，鳳凰池月，付與沙頭鷺。功名何處，年年惟見春絮。非不豪似周瑜，壯如黃祖，亦隨秋風度。野草閒花無限數，渺在西山南浦。黃鶴樓人，赤烏年事，江漢亭前路。浮萍無據，水天幾度朝暮。
酹江月・念奴嬌
作者：葛長庚（宋）

綠菏十里吐秋香，湖水掌平如鏡。日落雲收天似洗，況又月明風靜。露逼葭蒲，煙迷菱芡，縮盡寒鴉頸。兩枝畫槳，柳陰濃處乘興。遙想和靖東坡，當年曾勝賞，一觴一詠。是則湖山常不老，前輩風流去盡。我興還詩，我歡則酒，醉則還草聖。明朝卻去，冷泉天竺雙徑。
促拍滿路花
作者：葛長庚（宋）

多才誇李白，美貌說潘安。一朝成萬古，又徒閒。如何猛省，心地種仙蟠。堪嘆人間事，泡沫風燈，阿誰肯做飛仙。莫思量、駿馬與高軒。快樂任天然。最堅似松柏、更凋殘。有何憑據，誰易復誰難。長嘯青雲外，自嗟自笑，了無恨海愁山。
行香子
作者：葛長庚（宋）

滿洞苔錢。買斷風煙。笑桃花流落晴川。石樓高處，夜夜啼猿。看二更雲，三更月，四更天。細草如氈。獨枕空拳。與山糜、野鹿同眠。殘霞未散，淡霧沈綿。是晉時人，唐時洞，漢時仙。
八六子
作者：葛長庚（宋）

倚危亭。恨如芳草，萋萋劃盡還生。念柳外青鸞去後，洞中白鶴歸來，恍然暗驚。吾家渺在瑤京。夜月一簾花影，春風十里松鳴。奈昨夢、前塵漸隨流水，鳳簫歌杳，水長天遠，那堪片片飛霞弄晚，絲絲細雨籠晴。正消凝。子規又啼數聲。
漢宮春
作者：葛長庚（宋）

瀟灑江梅，似玉妝珠綴，密蕊疏枝。霜風應是，不許蝶近蜂欺。嫣然自笑，與山礬、共水仙期。還亦有，青松翠竹，同今凜冽年時。何事向人如恨，帶蒼苔，半倚臨水荒籬。孤山嫩寒放曉，尚憶前詩。黃昏顧影，說橫斜、清淺今誰。他自是，移春手段，微雲淡月應知。
卜算子
作者：葛長庚（宋）

雲散雨初晴，蟬噪林逾靜。古寺敲鐘暮掩門，燈映琉璃影。浩氣鎮長存，昨夢還重省。獨倚闌干嘯一聲，毛髮蕭蕭冷。
卜算子
作者：葛長庚（宋）

古寺枕空山，樓上昏鍾靜。飢鼠偷燈尾蘸油，悄悄無人影。長劍匣中鳴，今古深思省。此夕行藏獨倚樓，風雨悽悽冷。
卜算子
作者：葛長庚（宋）

漁火海邊明，煙鎖千山靜。獨坐僧窗夜未央，寂寞孤燈影。感慨輒興懷，往事無人省。江漢飄浮二十年，一枕西風冷。
鷓鴣天
作者：葛長庚（宋）

雨過山花向晚香。菸絲空翠柳微茫。舊家丹灶何人葛，今日簾泉阿姥黃。犀角枕，象牙床。椰心織簟晝生涼。杯行無算何曾醉，不覺羅浮日月長。
鷓鴣天
作者：葛長庚（宋）

西畔雙松百尺長。當時親自見劉王。山前今日蓮花水，往者將軍洗馬塘。南粵路，漢宮牆。晚風歷歷說興亡。摩挲東晉蒼苔灶，細說仙翁煉藥方。
鷓鴣天
作者：葛長庚（宋）

翠幄張天見未曾。駝峰鵝掌出庖烹。醉酣渾是迷天地，但見尊前萬點星。人似玉，酒如餳。果盤簇飣不知名。東風吹我三山下，如在神霄上帝庭。
蝶戀花
作者：葛長庚（宋）

冷雨疏風涼漠漠。雲去雲來，萬里秋陰薄。笑倚玉闌呼白鶴。煙籠素月青天角。竹影松聲渾似昨。醉膽如天，誰道詞源涸。滿地蒼苔霜葉落。今宵不飲何時樂。
蝶戀花
作者：葛長庚（宋）

綠暗紅稀春已暮。燕子銜泥，飛入誰家去。柳絮欲停風不住。杜鵑聲裡山無數。白馬青衫無定據。好底林泉，信腳隨緣寓。拼卻此生心已許。一川風月聊為主。
蝶戀花
作者：葛長庚（宋）

樓上風光都占斷。樓下風光，還許詩人管。管領風光誰是伴。一堤楊柳開青眼。波面琉璃花影亂。玉筍持杯，畫舸歌聲顫。醉裡尋春春不見。夕陽芳草連天遠。
楊柳枝
作者：葛長庚（宋）

挼碎梅花一斷腸。送斜陽。風煙縹緲月微茫。又昏黃。平野寒蕪何處斷，接天長。短籬淺水橘青黃。度清香。
沁園春
作者：葛長庚（宋）

要做神仙，煉丹工夫，譬之似閒。耽奼女乘龍，金公御虎，玉爐火熾，土釜灰寒。鉛裡藏銀，砂中取汞，神水華池上下間。山田內，有一條徑路，直透泥丸。一聲雷震崑山。真橐龠、飛衝夾脊關。見白雪漫天，黃芽滿地，龜蛇繚繞，烏兔掀翻。自古乾坤，這些離坎，九轉烹煎結大還。靈丹就，未飛昇上闕，且在人寰。
水調歌頭
作者：葛長庚（宋）

土釜溫溫火，橐龠動春雷。三田升降，一條徑路屬靈臺。自有真龍真虎，和合天然鉛汞，赤子結真胎。水裡捉明月，心地覺花開。一轉功，三十日，九旬來。抽添氣候，煉成白血換骷骸。四象五形聚會，只在一方凝結，方寸絕纖埃。人在泥丸上，歸路入蓬萊。
水調歌頭
作者：葛長庚（宋）

一個奇男子，永珍落心胸。學書學劍，兩般都沒個成功。要去披緇學佛，首下一拳輕快，打破太虛空。末後生華髮，再拜玉清翁。二十年，空挫過，只飄蓬。這回歸去，武夷山下第三峰。住我舊時庵子，碗水把柴升米，活火煮教濃。笑指歸時路，弱水海之東。
水調歌頭
作者：葛長庚（宋）

苦苦誰知苦，難難也是難。尋思訪道，不知行過幾重山。吃盡風﹀雨︽，那見霜凝雪凍，飢了又添寒。滿眼無人問，何處扣玄關。好因緣，傳口訣，鍊金丹。街頭巷尾，無言暗地自生歡。雖是蓬頭垢面，今已九旬來地，尚且是童顏。未下飛昇詔，且受這清閒。
水調歌頭
作者：葛長庚（宋）

天下雲遊客，氣味偶相投。暫時相聚，忽然雲散水空流。飽飫閩中風月，又愛浙間山水，杖屨且逍遙。太上包中下，只得個無憂。是和非，名與利，一時休。自家醒了，不成得恁地埋頭。任是南州北郡，不問大張小李，過此便相留。且吃隨緣飯，莫作俗人愁。
水調歌頭
作者：葛長庚（宋）

未遇明師者，日夜苦憂驚。及乎遇了，得些口訣又忘情。可惜蹉跎過了，不念精衰氣竭，碌碌度平生。何不回頭看，下手採來烹。天下人，知得者，不能行。可憐埋沒，如何恁地不惺惺。只見口頭說著，方寸都無些子，只管看丹經。地獄門開了，急急辦前程。
水調歌頭
作者：葛長庚（宋）

堪笑廛中客，都總是迷流。冤家纏縛，算來不是你風流。不解去尋活路，只是擔枷負鎖，不肯放教休。三萬六千日，受盡百年憂。得人身，休蹉過，急須修。烏飛兔走剎那，又是死臨頭。只這眼前快樂，難免無常兩字，何似出塵囚。煉就金丹去，萬劫自逍遙。
念奴嬌
作者：葛長庚（宋）

廣寒宮裡，散天花、點點空中柳絮。是處樓臺皆似玉，半夜風聲不住。萬里鹽城，千家珠瓦，無認蓬萊處。但呼童、且去探梅花，攀那樹。垂簾未敢掀開，獅兒初捏就，佳人偷覷。溪畔漁翁蓑又重，幾點沙鷗無語。竹折庭前，松僵路畔，滿目都如許。問要晴，更待積痕消，須無雨。
滿庭芳
作者：葛長庚（宋）

鼎用乾坤，藥須烏兔，恁時方鍊金丹。水中虎吼，火裡赤龍蟠。況是兌鉛震汞，自元谷、上至泥丸。些兒事，坎離復垢，返老作童顏。五行，全四象，不調停火候，間斷如閒。六天罡所指，玉出崑山。不動纖毫雲雨，頃刻處、直透三關。黃庭內，一陽來複，丹就片時間。
滿庭芳
作者：葛長庚（宋）

兩種汞鉛，黃婆感合，如如真虎真龍。週年造化，蹙在片時中。爐裡溫溫種子，玄珠象、氣透三宮。金木處，煉成赤水，白血自流通。無中。胎已兆，見龜蛇烏兔，恍惚相逢。但坎離既濟，復垢交融。了得真空命脈，天地裡、萬物春風。陰陽外，天然夫婦，一點便成功。
酹江月・念奴嬌
作者：葛長庚（宋）

因看斗柄，運周天、頓悟神仙妙訣。一點真陽生坎位，點卻離宮之缺。造物無聲，水中起火，妙在虛危穴。今年冬至，梅花依舊凝雪。先聖此日閉關，不通來往，皆為群生設。物物□含生育意，正在子初亥末。自古乾坤，這些離坎，日日無休歇。如今識破，金烏飛入蟾窟。
珍珠簾・真珠簾
作者：葛長庚（宋）

陰陽內感相交結。有鉛汞、分八卦羅列。金鼎煉黃芽，正一陽時節。子後午前方進火，向玉爐、烹成白雪。通徹。這玄關、深奧難輕洩。因師指訣幽微，把金丹大藥，將來分說。捉住虎龍精，自然日月。造化天機人怎曉，換俗骨、永無魔折。超越。望仙都稽首，朝元金闕。
哨遍
作者：劉克莊（宋）

勝處可宮，平處可田，泉土尤甘美。深復深，路絕住人稀。有人兮、盤旋於此。送子歸。是他隱居求志。是要明主媒當世。嗟此意誰論，其言甚壯，孔顏猶有遺旨。大丈夫之被遇於時。入則坐廟朝出旗麾。列屋名姬，夾道武夫，滿前才子。噫。有命存焉，吾非惡此而逃之。富貴人所欲，如之何、幸而致。向茂樹堪休，清泉可濯，谷中別有閒天地。況膾細於絲，蕨甜似蜜，採於山，釣於水。大丈夫不遇之所為。唐處士、依稀是吾師。覺山林、尊如朝市。五侯門下賓客，擾擾趨形勢。嗟盤之樂，誰爭子所，占斷千秋萬歲。呼童秣馬更膏車，便與君，從此逝矣。
六州歌頭
作者：劉克莊（宋）

維摩病起，兀坐等枯株。清晨裡，誰來問，是文殊。遣名姝。奪盡群花色，浴才出，酲初解，千萬態，嬌無力，困相扶。絕代佳人，不入金張室，卻訪吾廬。對茶鐺禪榻，笑殺此翁臞。珠髻金壺。始消渠。憶承平日，繁華事，修成譜，寫成圖。奇絕甚，歐公記，蔡公書。古來無。一自京華隔，問姚魏、竟何如。多應是，彩雲散，劫灰餘。野鹿銜將花去，休回首、河洛丘墟。漫傷春弔古，夢繞漢唐都。歌罷欷歔。
水調歌頭
作者：劉克莊（宋）

敕使竟空反，公不出梅關。當年玉座記憶，仄席問平安。羽扇尉佗城上，野服仙遊閣下，遼鶴幾時還。賴有蜀耆舊，健筆與書丹。青油士，珠履客，各凋殘。四方蹙蹙靡騁，獨此尚寬閒。丞相祠堂何處，太傅石碑墮淚，木老瀑泉寒。往者不可作，置酒且登山。
水調歌頭
作者：劉克莊（宋）

遣作嶺頭使，似戍玉門關。來時送者，舉酒珍重祝身安。街畔小兒拍笑，馬上是翁矍鑠，頭與璧俱還。何處得仙訣，發白頰猶丹。屋茅破，籬菊瘦，架籤殘。老夫自計甚審，忙定不如閒。客難揚雄拓落，友笑王良來往，面汗背芒寒。再拜謝不敏，早晚乞還山。
水調歌頭
作者：劉克莊（宋）

老子頗更事，打透利名關。百年擾擾於役，何異入槐安。夢裡偶然得意，醒後才堪發笑，蟻穴駕車還。恰佩南柯印，彷佛轂曾丹。客未散，日初昳，酒猶殘。向來幻境安在，回首總成閒。莫問浮雲起滅，且跨剛風遊戲，露冷玉簫寒。寄語抱朴子，候我石樓山。